นักบิดแห่ซื้อประกัน9ล้านคัน
บริษัทกลางชี้สินไหมวิ่งแซงเบี้ยไล่รถหนีภาษีเข้าระบบลดเคลม
12 ก.ย. 2555

บริษัทกลางชี้สินไหมวิ่งแซงเบี้ยไล่รถหนีภาษีเข้าระบบลดเคลม
บริษัท กลางฯ เผย 8 เดือนรถจักรยานยนต์ทำประกัน พ.ร.บ. 9 ล้านคัน สินไหมทดแทนเกิน 100%
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า 8 เดือนที่ผ่านมามีรถจักรยานยนต์ที่ทำประกันภัยภาคบังคับหรือ พ.ร.บ.กับบริษัททั้งสิ้น 9 ล้านคัน คิดเป็นเบี้ยประกันภัยประมาณ 2,700 ล้านบาท 
ขณะที่ค่าสินไหมทดแทนในช่วง 8 เดือนแรกมีมากถึง 2,900 ล้านบาท สูงกว่าเบี้ยรับ จากผู้มาใช้สิทธิเรียกร้องค่าสินไหมของประกัน พ.ร.บ. 1.61 แสนราย แต่ไม่มีปัญหาเรื่องสภาพคล่อง เพราะมีเงินสมทบจากบริษัทประกันภัยที่ถือหุ้นได้ส่งเงินเข้ามาเฉลี่ย 1,000 ล้านบาทต่อปี ทำให้ไม่มีปัญหาเรื่องการจ่ายค่าสินไหม
อย่างไรก็ตาม สัดส่วนความเสียหายลดลงเหลือ 90% และคาดว่าเมื่อถึงสิ้นปีจะอยู่ที่ 92% ลดลงจากปี 2554 ที่อยู่ในระดับ 94.79% จากการรณรงค์ลดอุบัติเหตุร่วมกับหน่วยงานที่เกี่ยวข้องตามจังหวัดต่างๆ ทั่วประเทศ แต่ค่าสินไหมทดแทนที่จ่ายออกไปเป็นเม็ดเงินสูงขึ้น เพราะค่ารักษาพยาบาล ความรุนแรงในการเกิดอุบัติเหตุสูงขึ้น เห็นได้จากจำนวนผู้พิการลดลง แต่อัตราการตายสูงขึ้น ขณะที่เบี้ยประกันภัยยังเท่าเดิมคือเฉลี่ยปีละ 300 บาท
“ปีนี้จะมีจำนวนรถจักรยาน ยนต์ทำประกัน พ.ร.บ. 13.5 ล้านคัน โดยจะขอความร่วมมือกับหน่วยงานที่เกี่ยวข้องในการผลักดันให้รถหนีภาษีและไม่ทำประกันภัยเข้าสู่ระบบการทำ พ.ร.บ.เพิ่มขึ้น เพื่อเพิ่มเบี้ยประกันให้ 4,000 ล้านบาท และลดสัดส่วนสินไหมทดแทนให้เหลือ 3,600 ล้านบาท จากจำนวนรถที่เข้ามามากขึ้น” นายนพดล กล่าว
นายนพดล กล่าวว่า บริษัทเร่งจัดทำสถิติอุบัติเหตุทั่วประเทศใส่ไว้ในเว็บไซต์ www.thairsc.com เพื่อเป็นศูนย์ข้อมูลอุบัติเหตุทางถนน ให้หน่วยงานที่เกี่ยวข้องตามจังหวัดต่างๆ ได้นำไปใช้ในการวิเคราะห์สาเหตุของการเกิดอุบัติเหตุ จะได้นำไปปรับปรุงถนน สัญญาณไฟจราจร เพื่อลดอุบัติเหตุ ส่งเสริมให้เกิดความปลอดภัยทางถนน 
นอกจากนี้ ยังเป็นการสนองนโยบายรัฐบาลเรื่อง “ทศวรรษแห่งความปลอดภัยทางถนน ปี 2554-2563” ซึ่งเป็นวาระแห่งชาติ ในฐานะที่ประเทศไทยเป็นหนึ่งในสมาชิกขององค์การสหประชาชาติ (UN) ที่ให้ความสำคัญที่จะให้ประเทศสมาชิกร่วมกันลดอุบัติเหตุบนท้องถนนลงให้ได้ 50% จากปัจจุบันที่องค์การอนามัยโลก (WHO) ระบุว่ามีผู้เสียชีวิตจากอุบัติเหตุจากการจราจรบนท้องถนนสูงถึง 1.3 ล้านคนต่อปี และบาดเจ็บสูงถึง 50 ล้านคนต่อปี อัตราการเสียชีวิตสูงกว่าสงครามโลกครั้งที่ 1 และ 2 
สำหรับสถิติการเกิดอุบัติเหตุบนท้องถนนในประเทศไทย พบว่ามีการเสียชีวิตชั่วโมงละ 2 คน หรือวันละ 48 คน บาดเจ็บนาทีละ 1 คน หรือกว่า 5 แสนรายต่อปี สูงที่สุดอันดับ 1 ในเอเชีย เมื่อเทียบกับประชากรไทยที่มีอยู่ 65 ล้านคน สร้างความเสียหายต่อเศรษฐกิจคิดเป็น 2% ของมูลค่าผลิตภัณฑ์มวลรวมภายในประเทศ(จีดีพี) ซึ่งมีเป้าหมายที่จะลดอุบัติเหตุลงให้มีผู้เสียชีวิตต่ำกว่า 10 รายต่อวันในปี 2563